b'\n_START_ARTICLE_\nMokhtar Dahari: Legenda Bola Sepak Malaysia\n_START_SECTION_\nRingkasan\n_START_PARAGRAPH_\nBuku ini mengumpul kronologi penting kehidupan Mokhtar yang lebih terkenal dengan jolokan SuperMokh sepanjang kerjayanya dalam sukan bola sepak sehingga saat pemergian abadinya pada 11 Julai 1991. Istimewanya, ia ditulis dengan memetik tulisan Mokhtar di beberapa penerbitan sekitar 1980-an, sebelum disusun, digabung dan akhirnya menghasilkan pengkisahan terhadap banyak perkara yang selama ini tidak jelas diketahui umum serta peminat Mokhtar sendiri khususnya. Antara contoh, ramai beranggapan yang Mokhtar seumur hidupnya hanya pernah dilayangkan satu kad merah, sedangkan realitinya, dua kad pernah diterima wira bola sepak negara ini._NEWLINE_Lebih menarik, kad merah keduanya diterima pada 1981, tahun sama kontroversi kad merah pertamanya yang membangkitkan kemarahan penyokongnya di seluruh negara. Ringkasnya, buku ini menghurai banyak kisah sebalik tabir, termasuk kesalan Mokhtar bersara daripada pasukan kebangsaan pada 1979, dan dilema besar pada 1985 apabila dipujuk untuk bermain memimpin Malaysia menentang musuh tradisi, Korea Selatan dalam perlawanan pusingan kedua Pra-Piala Dunia di Seoul. Pernah dijulang sebagai penyerang terbaik Asia 1976, Mokhtar tidak terkecuali daripada zaman getir dan terpinggir. Pendek kata, tidak mudah menjadi Mokhtar Dahari. Justeru kepada yang pernah mengenali Mokhtar, juga kepada yang mahu mengenali Mokhtar, buku ini sarat dengan suka duka serta bahagia deritanya. Benar banyak yang telah diketahui mengenainya, namun masih banyak juga yang tidak pernah diketahui mengenainya.\n_START_SECTION_\nPelancaran\n_START_PARAGRAPH_\nMajlis pelancaran buku ini diadakan pada 25 Oktober 2013 di Istana Alam Shah Klang dan disempurnakan oleh Sultan Selangor, Sultan Sharafuddin Idris Shah Al-Haj dan turut dihadiri oleh Ketua Pegawai Eksekutif ITBM, Mohd. Khair Ngadiron dan balu Allahyarham Datuk Mokhtar Dahari, Datin Tengku Zarina Tengku Ibrahim. Buku tersebut yang merupakan ilham baginda sendiri diterbitkan sebagai penghargaan kepada Allahyarham atau dikenali sebagai Supermokh selaku penyerang terbaik dalam sukan bola sepak tanah air yang pernah dilahirkan di negara ini.'